

VLADA REPUBLIKE HRVATSKE

Zagreb, 20. prosinca 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo turizma i sporta  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Nacrt prijedloga zakona o sportskoj inspekciji  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**VLADA REPUBLIKE HRVATSKE**

**NACRT**

 **PRIJEDLOG ZAKONA O SPORTSKOJ INSPEKCIJI**

**Zagreb, prosinac 2024.**

**PRIJEDLOG ZAKONA O SPORTSKOJ INSPEKCIJI**

**I. USTAVNA OSNOVA ZA DONOŠENJE ZAKONA**

Ustavna osnova za donošenje ovoga Zakona sadržana je u odredbi članka 2. stavka 4. podstavka 1. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske).

**II. OCJENA STANJA I OSNOVNA PITANJA KOJA SE TREBAJU UREDITI PREDLOŽENIM ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

**a) Ocjena stanja**

Zakon o sportskoj inspekciji („Narodne novine“, broj 86/12, 98/19 i 34/21, dalje u tekstu: Zakon) temeljni je propis koji uređuje ustroj, poslove, način rada, prava, dužnosti i ovlasti sportske inspekcije. Navedeno zakonsko rješenje potrebno je uskladiti s novim Zakonom o sportu (Narodne novine, broj 141/22), koji je stupio na snagu 1. siječnja 2023. godine.

Novim Zakonom o sportu dana je mogućnost obavljanja u obrtu svih sportskih djelatnosti, osim sudjelovanja u sportskom natjecanju te je proširen krug pravnih i fizičkih osoba koje sudjeluju u sustavu sporta na fitnes centre i ostale pravne osobe registrirane za obavljanje sportskih djelatnosti. Isto tako, propisana je mogućnost licenciranja stručnih kadrova u sportu, obveza poduzimanja mjera zaštite djece u sportu te je povećan opseg zadaća sportskih klubova, nacionalnih sportskih saveza te krovnih sportskih udruženja.

Nastavno na navedeno, proširila se je nadležnost, odnosno opseg poslova sportske inspekcije te postojeći Zakon nije dostatna pravna osnova za provođenje nadzora nad primjenom novog Zakona o sportu. U tom smislu nužno je postaviti novi zakonski okvir kojim će se preispitati odredbe o nadležnosti, poslovima, načinu rada, pravima, dužnostima i ovlastima sportske inspekcije na način da se redefiniraju i/ili uklone pravni instituti koji usporavaju postupak inspekcijskog nadzora, poveća procesna disciplina, a sve u cilju povećanja broja provedenih inspekcijskih nadzora i kvalitete donesenih odluka, ujednačavanja prakse sportskih inspektora te ostvarenja učinkovitosti inspekcijskog postupka.

**b) Pitanja koja se trebaju urediti ovim Zakonom**

Novim je zakonskim rješenjem potrebno jasno definirati planiranje inspekcijskih nadzora uvođenjem godišnjeg plana rada sportske inspekcije koji mora biti javno dostupan te razgraničiti redoviti inspekcijski nadzor koji se obavlja u skladu s godišnjim planom rada, od izvanrednog inspekcijskog nadzora koji se provodi izvan godišnjeg plana rada, na inicijativu drugih tijela, podnositelja predstavke ili iz drugih opravdanih razloga.

Nadalje, u cilju povećanja učinkovitosti inspekcijskog postupka nad pravnim i fizičkim osobama u sustavu sporta, potrebno je uvesti mogućnost provođenja posrednog inspekcijskog nadzora uvidom u elektroničke baze podataka, prvenstveno Nacionalni informacijski sustav u sportu.

Sportska inspekcija ustrojena je kao samostalna unutarnja ustrojstvena jedinica tijela državne uprave nadležnog za sport u sastavu tijela državne uprave nadležnog za sport. Odredbama važećeg Zakona o sportskoj inspekciji propisano je da se protiv prvostupanjskih rješenja inspektora može izjaviti žalba nadležnoj ustrojstvenoj jedinici za drugostupanjski upravni postupak tijela državne uprave nadležnog za sport. Radi usklađivanja s odredbama Zakona o sustavu državne uprave („Narodne novine“ broj 66/19 i 155/23) i Zakona o općem upravnom postupku („Narodne novine“ broj 47/09 i 110/21), a kako se radi o relativno malom broju uloženih žalbi na rješenja sportskih inspektora, propisuje se pravna zaštita protiv upravnih akata sportske inspekcije s pravom na podnošenje tužbe nadležnom upravnom sudu.

Isto tako, potrebno je uvjete za raspored na radno mjesto sportskih inspektora uskladiti s Uredbom o nazivima radnih mjesta, uvjetima za raspored i koeficijentima za obračun plaće u državnoj službi („Narodne novine“, broj: 22/24) koja je stupila na snagu 01. ožujka 2024. godine.

Uvažavajući nepovoljniji financijski položaj sportskih klubova koji u sustavu sporta djeluju gotovo isključivo zahvaljujući volonterskom radu svojih članova, u odnosu na klubove koji raspolažu velikim financijskim sredstvima, prekršajnim odredbama potrebno je propisati veći raspon novčanih kazni za prekršaje na način da se smanji najniži iznos kazne.

**c) Posljedice koje će donošenjem Zakona proisteći**

Zakonom će se utvrditi uvjeti za raspored na radno mjesto sportskih inspektora, poslovi sportskog inspektora, način rada, prava, dužnosti i ovlasti te preciznije urediti prava stranaka u postupku i podnositelja predstavke, te stvoriti pravna osnova za učinkovitiji inspekcijski nadzor nad provođenjem odredbi novog Zakona o sportu i temeljem njega donesenih propisa.

**III. OCJENA I IZVORI SREDSTAVA POTREBNIH ZA PROVOĐENJE ZAKONA**

Za provedbu ovoga zakona nije potrebno osigurati dodatna financijska sredstva u državnom proračunu Republike Hrvatske.

**PRIJEDLOG ZAKONA O SPORTSKOJ INSPEKCIJI**

**I. OPĆE ODREDBE**

*Predmet Zakona*

**Članak 1.**

Ovim se Zakonom uređuju ustrojstvo, poslovi, način rada, prava i dužnosti sportske inspekcije.

*Rodno značenje izraza*

**Članak 2.**

Izrazi koji se koriste u ovome Zakonu, a imaju rodno značenje odnose se jednako na muški i ženski spol.

**II. DJELOKRUG I NADLEŽNOST**

*Nadležnost za obavljanje poslova inspekcijskog nadzora*

**Članak 3.**

(1) Sportska inspekcija obavlja poslove inspekcijskog nadzora nad provedbom zakona kojim se uređuje sustav sporta i temeljem njega donesenih propisa te općih i pojedinačnih akata pravnih osoba u sustavu sporta te poduzima mjere i radnje za koje je ovlaštena ovim Zakonom.

(2) Inspekcijski nadzor provodi sportski inspektor tijela državne uprave nadležnog za sport.

*Subjekti nadzora*

**Članak 4.**

Sportski inspektor provodi inspekcijski nadzor nad pravnim i fizičkim osobama koje djeluju u sustavu sporta.

*Predmet inspekcijskog nadzora*

**Članak 5.**

U provedbi inspekcijskog nadzora nad pravnim i fizičkim osobama u sustavu sporta sportski inspektor nadzire:

1. izvršavaju li pravne i fizičke osobe u sustavu sporta zadaće utvrđene zakonom kojim se uređuje sustav sporta

2. ima li pravna osoba u sustavu sporta propisane opće i pojedinačne akte i jesu li oni usklađeni sa zakonom kojim se uređuje sustav sporta i temeljem njega donesenim propisima

3. postoje li za osobe koje obavljanju poslove u sustavu sporta zapreke i ograničenja u smislu odredbi zakona kojim se uređuje sustav sporta

4. donose li se odluke i drugi pojedinačni akti u skladu s općim aktima i zakonom kojim se uređuje sustav sporta

5. obavlja li stručne poslove osoba koja ispunjava uvjete propisane zakonom kojim se uređuje sustav sporta

6. obavlja li se sportska djelatnost u skladu s tehničkim i zdravstvenim uvjetima propisanim zakonom kojim se uređuje sustav sporta i propisima donesenim na temelju toga Zakona

7. obavljaju li pravne osobe u sustavu sporta koju drugu djelatnost osim sportske djelatnosti bez propisanog odobrenja

8. organiziraju li se sportska natjecanja u skladu sa zakonom kojim se uređuje sustav sporta te općim i pojedinačnim aktima pravnih osoba u sustavu sporta

9. imaju li osobe koje sudjeluju u sportskim natjecanjima utvrđenu zdravstvenu sposobnost u skladu sa zakonom kojim se uređuje sustav sporta i propisima donesenim na temelju toga Zakona

10. poštuju li se pravila nacionalnog tijela nadležnog za borbu protiv dopinga

11. poštuju li se obveze o unosu i ažuriranju podataka u odgovarajuće registre i evidencije Nacionalnog informacijskog sustava u sportu.

**III. OVLASTI I OBVEZE SPORTSKOG INSPEKTORA TE OBVEZE NADZIRANE PRAVNE I FIZIČKE OSOBE U SUSTAVU SPORTA**

*Samostalnost sportskog inspektora*

**Članak 6.**

(1) Sportski inspektor je u provedbi inspekcijskog nadzora samostalan u odlučivanju, vođenju postupka, obavljanju radnji i poduzimanju mjera za koje je ovlašten sukladno odredbama ovoga Zakona.

(2)Nije dopušteno korištenjem službenog položaja ili na drugi način onemogućavati ili ometati sportskog inspektora u obavljanju inspekcijskog nadzora i poduzimanju mjera i radnji za koje je ovlašten.

*Službena iskaznica i znak sportskog inspektora*

**Članak 7.**

(1) Sportski inspektor ima službenu iskaznicu i značku kojima dokazuje svoje službeno svojstvo, identitet i ovlasti.

(2) Obrazac službene iskaznice i izgled značke, način izdavanja i zamjene iskaznice, odnosno značke te način vođenja očevidnika o izdanim iskaznicama i značkama propisuje pravilnikom čelnik tijela državne uprave nadležnog za sport.

*Dužnost davanja podataka*

**Članak 8.**

(1) Sportski inspektor ovlašten je u provedbi inspekcijskog nadzorapregledati dokumentaciju i evidencije, radne i poslovne prostorije i spise, javne isprave na temelju kojih može utvrditi identitet osoba koje obavljaju poslove za pravnu osobu odnosno koja je zatečena na mjestu nadzora te saslušati i uzeti izjave tih osoba.

(2) Sportski inspektor može prikupljati osobne i druge podatke i obavijesti u provođenju inspekcijskog nadzora iz već postojećih izvora podataka i neposredno od osobe na koju se ti podaci odnose.

(3) Na prikupljanje podataka primjenjuju se propisi kojima se uređuje zaštita podataka, tajnost podataka i informacijska sigurnost.

(4) Nadzirane pravne i fizičke osobe iz sustava sporta dužne su na zahtjev sportskog inspektora dostaviti tražene podatke i obavijesti u primjerenom roku koji odredi sportski inspektor.

*Dužnost poduzimanja mjera i radnji*

**Članak 9.**

Sportski inspektor je odgovoran ako ne poduzme mjere ili radnje koje je po zakonu ili drugom propisu dužan poduzeti ili ako prekorači ovlasti koje su mu dane zakonom ili drugim propisom, odnosno ako ne podnese prijavu ili ne obavijesti nadležna državna tijela o utvrđenim nedostacima kad je to dužan učiniti.

*Dužnost čuvanja službene tajne*

**Članak 10.**

(1) Sportski inspektor dužan je kao službenu tajnu čuvati svu dokumentaciju te sve druge podatke i dokaze utvrđene, odnosno nastale u vezi s postupkom inspekcijskog nadzora.

(2) Sportski inspektor dužan je čuvati podatak o identitetu podnositelja predstavke ako to podnositelj zatraži, osim kad je zbog potrebe vođenja postupka identitet podnositelja predstavke bitan ili kad čuvanje podataka o identitetu podnositelja predstavke po prirodi stvari nije moguće.

(3) Dokumentaciju, podatke i dokaze iz stavka 1. ovoga članka te podatak o identitetu podnositelja predstavke u skladu sa stavkom 2. ovoga članka sportski inspektor može dati samo sudovima, tijelima državne uprave i drugim državnim tijelima na njihov obrazloženi pisani zahtjev, u postupcima iz njihove nadležnosti.

*Obveze nadzirane osobe u sustavu sporta*

**Članak 11.**

(1) Pravna i fizička osoba u sustavu sporta dužna je inspektoru na njegov zahtjev osigurati uvjete za nesmetanu provedbu inspekcijskog nadzora te mu pružiti potrebne podatke, dokumente i obavijesti.

(2) Pravna i fizička osoba iz stavka 1. ovoga članka dužna je postupiti po zahtjevu sportskog inspektora u primjerenom roku koji odredi sportski inspektor, odnosno u roku od tri dana od isteka roka koji je sportski inspektor odredio pisanim putem dostaviti očitovanje o razlozima nemogućnosti postupanja po zahtjevu sportskog inspektora.

**IV. PLANIRANJE INSPEKCIJSKOG NADZORA**

*Godišnji plan rada*

**Članak 12.**

(1) Poslovi sportske inspekcije planiraju se godišnjim planom rada sportske inspekcije koji se donosi do kraja kalendarske godine za iduću godinu.

(2) Godišnji plan rada sportske inspekcije donosi čelnik tijela državne uprave nadležnog za sport na prijedlog glavnog sportskog inspektora.

(3) Godišnji plan rada sportske inspekcije objavljuje se na mrežnoj stranici tijela državne uprave nadležnog za sport.

**V. POSTUPAK INSPEKCIJSKOG NADZORA**

*Pokretanje postupka inspekcijskog nadzora*

**Članak 13.**

Postupak inspekcijskog nadzora pokreće se po službenoj dužnosti.

*Redoviti inspekcijski nadzor*

**Članak 14.**

Redoviti inspekcijski nadzor provodi se u skladu s godišnjim planom rada sportske inspekcije.

*Izvanredni inspekcijski nadzor*

**Članak 15.**

(1) Izvanredni inspekcijski nadzor provodi se izvan godišnjeg plana rada sportske inspekcije na inicijativu drugog tijela državne uprave, državnog odvjetnika ili podnositelja predstavke te iz drugih opravdanih razloga.

(2) Predstavkom iz stavka 1. ovoga članka smatra se prijava, pritužba ili drugi podnesak kojim se upozorava na nepravilnosti, odnosno stanje, propust ili postupanje protivno propisima iz djelokruga sportske inspekcije

*Način provedbe inspekcijskog nadzora*

**Članak 16.**

Inspekcijski nadzor provodi se kao:

1. neposredni inspekcijski nadzor, izravnim uvidom u opće i pojedinačne akte, elektroničke baze podataka, kao i uvjete i način rada nadzirane pravne i fizičke osobe u sustavu sporta

2. posredni inspekcijski nadzor, uvidom u elektroničke baze podataka, zatražene i dostavljene podatke i dokumentaciju nadzirane pravne i fizičke osobe u sustavu sporta.

*Postupanje po predstavci*

**Članak 17.**

(1) Inspektor je dužan razmotriti predstavku ili drugu obavijest upućenu sportskoj inspekciji kojom se ukazuje na postupanja protivna propisima te procijeniti potrebu za pokretanjem inspekcijskog postupka.

(2) Sportski inspektor je dužan obavijestiti podnositelja predstavke iz stavka 1. ovoga članka, u kojoj su navedeni njegovi podaci, koji uključuju ime i prezime, adresu stanovanja te podatke za kontakt, odnosno za pravnu osobu naziv, sjedište i potpis odgovorne osobe, o pokretanju postupka inspekcijskog nadzora odnosno o nepostojanju uvjeta za pokretanje postupka inspekcijskog nadzora.

(3) Ako podnositelj predstavke ponovno podnese predstavku koja u odnosu na prethodno podnesenu ne sadrži nove činjenice, okolnosti ili dokaze, smatra se da je po predstavci postupljeno.

*Obavijest o provedbi inspekcijskog nadzora*

**Članak 18.**

(1) Sportski inspektor dužan je o početku provedbe neposrednog inspekcijskog nadzora obavijestiti odgovornu osobu u pravnoj osobi, odnosno fizičku osobu u sustavu sporta.

(2) Iznimno od stavka 1. ovoga članka, sportski inspektor može provesti neposredni inspekcijski nadzor bez prethodne obavijesti ako smatra da bi obavještavanjem umanjio učinkovitost nadzora.

*Zapisnik*

**Članak 19.**

(1) O provedenom inspekcijskom nadzoru i utvrđenom stanju sportski inspektor sastavlja zapisnik.

(2) Zapisnik iz stavka 1. ovoga članka sastavlja se, zaključuje i potpisuje u skladu s odredbama zakona kojim se uređuje opći upravni postupak, a treba sadržavati sve činjenice relevantne za ocjenu stanja vezano uz predmet nadzora.

(3) Ako u inspekcijskom nadzoru nisu utvrđene nepravilnosti, nezakonitosti i nedostaci u radu nadzirane pravne osobe, odnosno fizičke osobe iz sustava sporta, sportski inspektor će tu činjenicu upisati u zapisnik.

*Mjere inspekcijskog nadzora*

**Članak 20.**

Sportski inspektor na temelju stanja utvrđenog u zapisniku može izreći sljedeće mjere:

1. narediti poduzimanje mjera radi otklanjanja utvrđenih povreda zakona ili drugog propisa

2. narediti pravnoj osobi i fizičkoj osobi u sustavu sporta otklanjanje propusta, nedostataka ili nepravilnosti sukladno članku 22. ovoga Zakona

3. narediti poduzimanje mjera radi otklanjanja utvrđenih povreda općih i pojedinačnih akata pravnih osoba u sustavu sporta

4. zabraniti obavljanje radnji koje su poduzimane protivno zakonu ili drugim propisima, općim ili pojedinačnim aktima pravnih osoba u sustavu sporta.

*Upravni akti*

**Članak 21.**

(1) Naredbe i zabrane izriču se rješenjem.

(2) Rješenje iz stavka 1. ovog članka sportski inspektor je dužan donijeti najkasnije 15 dana od dana zaključenja zapisnika.

*Naredbe*

**Članak 22.**

(1) Sportski inspektor pravnoj osobi i fizičkoj osobi u sustavu sporta naredit će otklanjanje propusta, nedostataka ili nepravilnosti u određenom roku:

1. ako nadzirana pravna i fizička osoba u sustavu sporta ne izvršava zadaće utvrđene zakonom kojim se uređuje sustav sporta

2. ako nadzirana pravna osoba u sustavu sporta nema propisane opće ili pojedinačne akte, odnosno ako ti akti nisu usklađeni sa zakonom kojim se uređuje sustav sporta ili temeljem njega donesenim propisima

3. ako nadzirana pravna osoba u sustavu sporta obavlja sportsku djelatnost, a nije izvršila upis ili ažurirala podatke u odgovarajućim registrima i evidencijama Nacionalnog informacijskog sustava u sportu u skladu sa zakonom kojim se uređuje sustav sporta

4. ako sportsko natjecanje nije organizirano u skladu sa zakonom kojim se uređuje sustav sporta i općim aktima pravnih osoba u sustavu sporta

5. ako nadzirana pravna ili fizička osoba u sustavu sporta obavlja koju drugu djelatnost bez propisanog odobrenja

6. ako nadzirana pravna ili fizička osoba ne obavlja sportsku djelatnost u skladu s propisanim tehničkim i zdravstvenim uvjetima

7. u drugim slučajevima kada se izricanjem naredbe utvrđeno stanje može uskladiti sa zakonom ili drugim propisom iz područja sporta.

(2) Naredba za uklanjanje nedostataka, odnosno nepravilnosti iz stavka 1. točke 4. ovoga članka izriče se za sljedeće natjecanje ako uklanjanje nedostataka, odnosno nepravilnosti u tekućem natjecanju nije moguće.

*Mjere pravnim osobama*

**Članak 23.**

(1) Sportski inspektor može nadziranoj pravnoj osobi u sustavu sporta narediti:

1. stavljanje izvan snage općeg akta ili odluke

2. poništenje, ukidanje ili oglašivanje ništavim pojedinačnog upravnog akta ako su ispunjeni uvjeti propisani zakonom.

(2) Ako se naredba iz stavka 1. ovoga članka ne provede u ostavljenom roku, stavljanje izvan snage općeg akta odnosno ukidanje, poništenje ili oglašavanje ništavnim pojedinačnog upravnog akta, provest će sportski inspektor.

*Mjere zabrane*

**Članak 24.**

(1) Inspektor će nadziranoj pravnoj i fizičkoj osobi u sustavu sporta, zabraniti:

1. obavljanje poslova u sportu osobi za koju je utvrđena zapreka u smislu odredaba zakona kojim se uređuje sustav sporta

2. obavljanje stručnih poslova u sportu osobi koja ne ispunjava uvjete propisane zakonom kojim se uređuje sustav sporta

3. sudjelovanje u sportskom natjecanju i sportskoj pripremi osobi koja nema odgovarajuću zdravstvenu sposobnost utvrđenu u skladu sa zakonom kojim se uređuje sustav sporta

4. zabraniti obavljanje sportske djelatnosti ako nedostatak iz članka 22. stavka 1. točke 3. ovoga Zakona ne bude otklonjen u ostavljenom roku.

(2) Inspektor će izreći zabranu iz stavka 1. ovoga članka i u drugim slučajevima kada se izricanjem mjere zabrane utvrđeno stanje može uskladiti sa zakonom ili drugim propisom.

*Hitne mjere*

**Članak 25.**

(1) Hitnim mjerama smatraju se naredbe i zabrane koje se odnose na:

1. postojanje zapreka i ograničenja za obavljanje poslova u sportu propisanih zakonom kojim se uređuje sustav sporta

2. obavljanje stručnih poslova u sportu osobi koja ne ispunjava propisane uvjete

3. sudjelovanje u sportskom natjecanju i sportskoj pripremi osobi koja nema odgovarajuću zdravstvenu sposobnost utvrđenu u skladu sa zakonom kojim se uređuje sustav sporta.

(2) Sportski inspektor može poduzeti hitnu mjeru i u slučajevima kada procijeni da bi odgađanje izvršenja mjere prouzročilo štetu ili poremećaj koji se više ne bi mogao otkloniti.

(3) Na zahtjev odgovorne osobe u nadziranoj pravnoj osobi ili nadzirane fizičke osobe, usmeno rješenje izdat će se u pisanom obliku bez odgode, a najkasnije u roku od osam dana od dana izricanja usmenog rješenja.

*Pravni lijek*

**Članak 26.**

Protiv rješenja sportskih inspektora žalba nije dopuštena, ali se tužbom može pokrenuti upravni spor pred nadležnim upravnim sudom.

*Prekršajne mjere*

**Članak 27.**

(1) Na temelju utvrđenih činjenica sportski inspektor može izdati prekršajni nalog, odnosno podnijeti optužni prijedlog nadležnom sudu ako je povredom propisa počinjen prekršaj.

(2) Podnošenje optužnog prijedloga, izdavanje prekršajnog naloga i naplata novčane kazne na mjestu počinjenja prekršaja provodi se pod uvjetima, na način i u postupku koje propisuje zakon kojim se uređuje prekršajni postupak.

*Postupanje u slučaju osnovane sumnje u počinjenje kaznenog djela*

**Članak 28.**

Ako u provođenju inspekcijskog nadzora sportski inspektor ocijeni postojanje osnovane sumnje u počinjenje kaznenog djela za koje se postupak pokreće po službenoj dužnosti dužan je o tome bez odgode obavijestiti nadležno državno odvjetništvo.

*Obavijest drugom nadležnom tijelu*

**Članak 29.**

(1) Ako uoči povredu propisa nad čijom primjenom nadzor obavlja druga inspekcija ili drugo tijelo državne uprave, inspektor će o povredi izvijestiti nadležnu inspekciju, odnosno nadležno tijelo državne uprave.

(2) Ako uoči povredu pravila za čiju provedbu je nadležno neka od pravnih osoba u sustavu sporta, inspektor će o povredi izvijestiti tu pravnu osobu.

*Nadzor izvršenja mjera*

**Članak 30.**

(1) Za ispunjenje obveze iz rješenja odgovara odgovorna osoba u pravnoj osobi, odnosno fizička osoba u sustavu sporta, a ako je rješenjem naređena kakva obveza fizičkoj osobi u pravnoj osobi za ispunjenje obveze odgovorna je i ta fizička osoba.

(2) O ispunjenju obveze iz rješenja odgovorne osobe iz stavka 1. ovoga članka dužne su u roku od osam dana od dana isteka roka za ispunjenje obveze pisano izvijestiti inspektora koji je donio rješenje.

(3) Ako osoba iz stavka 2. ovoga članka ne izvijesti inspektora u propisanom roku ili ako inspektor posumnja u vjerodostojnost izvješća, obavit će kontrolni inspekcijski nadzor radi utvrđivanja pravog stanja stvari.

*Očevidnik inspekcijskih nadzora*

**Članak 31.**

(1) O obavljenim inspekcijskim pregledima i poduzetim mjerama sportski inspektor vodi očevidnik.

(2) Očevidnik se vodi u elektroničkom obliku kroz Nacionalni informacijski sustav u sportu.

(3) Sadržaj, oblik i način vođenja očevidnika iz stavka 1. ovoga članka propisuje pravilnikom čelnik tijela državne uprave nadležnog za sport.

**VI. USTROJSTVO SPORTSKE INSPEKCIJE**

*Sportska inspekcija*

**Članak 32.**

(1) Sportska inspekcija ustrojava se u sastavu tijela državne uprave nadležnog za sport.

(2) Sportskom inspekcijom rukovodi glavni sportski inspektor.

*Radna mjesta u sportskoj inspekciji*

**Članak 33.**

Poslove sportske inspekcije obavljaju glavni sportski inspektor, viši sportski inspektor – specijalist, viši sportski inspektor i sportski inspektor (u daljnjem tekstu: sportski inspektor).

*Poslovi s posebnim uvjetima rada*

**Članak 34.**

Poslovi sportske inspekcije smatraju se poslovima s posebnim uvjetima rada u državnoj službi.

*Uvjeti za raspored na radno mjesto*

**Članak 35.**

(1) Poslove glavnog sportskog inspektora može obavljati osoba koja, osim zakonom utvrđenih uvjeta za prijam u državnu službu, ima završen diplomski sveučilišni studij ili specijalistički diplomski stručni studij iz područja društvenih znanosti, polja prava, najmanje šest godina radnog iskustva na odgovarajućim poslovima i položen državni ispit.

(2) Poslove višeg sportskog inspektora – specijalista može obavljati osoba koja, osim zakonom utvrđenih uvjeta za prijam u državnu službu, ima završen diplomski sveučilišni studij ili specijalistički diplomski stručni studij iz područja društvenih znanosti, najmanje pet godina radnog iskustva na odgovarajućim poslovima od čega najmanje dvije godine na poslovima inspekcijskog nadzora i položen državni ispit.

(3) Poslove višeg sportskog inspektora može obavljati osoba koja, osim zakonom utvrđenih uvjeta za prijam u državnu službu, ima završen diplomski sveučilišni studij ili specijalistički diplomski stručni studij iz područja društvenih znanosti, najmanje četiri godine radnog iskustva na odgovarajućim poslovima i položen državni ispit.

(4) Poslove sportskog inspektora može obavljati osoba koja, osim zakonom utvrđenih uvjeta za prijam u državnu službu, ima završen diplomski sveučilišni studij ili specijalistički diplomski stručni studij iz područja društvenih znanosti, najmanje tri godine radnog iskustva na odgovarajućim poslovima i položen državni ispit.

*Poslovi glavnog sportskog inspektora*

**Članak 36.**

(1) Glavni sportski inspektor rukovodi radom sportske inspekcije te obavlja druge poslove iz djelokruga sportske inspekcije.

(2) Glavni sportski inspektor ovlašten je davati naloge i naputke za rad, pratiti izvršenje poslova, nadzirati zakonitost rada i postupanja sportskih inspektora te s tom svrhom tražiti izvješća i obrazloženja.

(3) Ako sportski inspektori ne obave pojedine inspekcijske poslove iz svoje nadležnosti, te poslove može neposredno obaviti glavni sportski inspektor, kao i sportski inspektori koje on za to ovlasti, ako ocijeni da se na drugi način ne može osigurati izvršenje određenoga inspekcijskog posla.

(4) Ako utvrdi nezakonitost rada i postupanja, odnosno propust ili prekoračenje ovlasti, glavni sportski inspektor naredit će obustavu daljnjih postupaka te poduzeti radnje za koje je ovlašten.

**VII. PREKRŠAJNE ODREDBE**

**Članak 37.**

(1) Novčanom kaznom u iznosu od 660.00 do 6630.00 eura kaznit će se za prekršaj pravna osoba u sustavu sporta ako:

1. na bilo koji način sprječava ili ometa inspektora u obavljanju nadzora ili poduzimanju mjera i radnji za koje je ovlašten (članak 6. stavak 2.)

2. ne osigura uvjete za nesmetanu provedbu inspekcijskog nadzora te ne pruži inspektoru potrebne podatke, dokumente i obavijesti (članak 11. stavak 1.)

3. ne postupi po traženju sportskog inspektora u primjerenom roku koji je sportski inspektor odredio, ne osigura dostavu potpunih i točnih podataka, odnosno u roku od tri dana od isteka roka koji je sportski inspektor odredio pisanim putem ne dostavi očitovanje o razlozima nemogućnosti postupanja (članak 11. stavak 2.)

4. ne postupi po rješenju inspektora (članak 30. stavak 1.)

5. u određenom roku ne izvijesti inspektora o ispunjenju obveze iz rješenja (članak 30. stavak 2.).

(2) Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom u iznosu od 130.00 do 1320.00 eura.

**Članak 38.**

Novčanom kaznom u iznosu od 660.00 do 6630.00 eura kaznit će se za prekršaj fizička osoba u sustavu sporta ako:

1. na bilo koji način sprječava ili ometa inspektora u obavljanju nadzora ili poduzimanju mjera i radnji za koje je ovlašten (članak 6. stavak 2.)

2. ne osigura uvjete za nesmetanu provedbu inspekcijskog nadzora te ne pruži inspektoru potrebne podatke, dokumente i obavijesti (članak 11. stavak 1.)

3. ne postupi po traženju sportskog inspektora u primjerenom roku koji je sportski inspektor odredio, ne osigura dostavu potpunih i točnih podataka, odnosno u roku od tri dana od isteka roka koji je sportski inspektor odredio pisanim putem ne dostavi očitovanje o razlozima nemogućnosti postupanja (članak 11. stavak 2.)

4. ne postupi po rješenju inspektora (članak 30. stavak 1.)

5. u određenom roku ne izvijesti inspektora o ispunjenju obveze iz rješenja (članak 30. stavak 2.).

**VIII. PRIJELAZNE I ZAVRŠNE ODREDBE**

**Članak 39.**

Postupci inspekcijskog nadzora i postupanja po predstavkama, započeti prema odredbama Zakona o sportskoj inspekciji („Narodne novine“, br. 86/12, 98/19 i 34/21) dovršit će se prema odredbama toga Zakona.

**Članak 40.**

(1) Pravilnike iz članka 7. stavka 2. i članka 31. stavka 3. ovoga Zakona čelnik tijela državne uprave nadležnog za sport donijet će u roku od 90 dana od dana stupanja na snagu ovoga Zakona.

(2) Do stupanja na snagu pravilnika iz stavka 1. ovoga članka ostaju na snazi Pravilnik o službenoj iskaznici i znaku sportskog inspektora („Narodne novine“, br. 60/22) i Pravilnik o obrascu i načinu vođenja očevidnika o obavljenim inspekcijskim nadzorima i poduzetim mjerama sportske inspekcije („Narodne novine“, br. 60/22).

**Članak 41.**

(1) Vlada Republike Hrvatske uskladit će uredbu o unutarnjem ustrojstvu tijela državne uprave nadležnog za sport u roku od 90 dana od dana stupanja na snagu ovoga Zakona.

(2) Čelnik tijela državne uprave nadležnog za sport će u roku od 30 dana od dana stupanja na snagu uredbe iz stavka 1. ovoga članka uskladiti pravilnik o unutarnjem redu tijela državne uprave nadležnog za sport.

(3) Sportski inspektori zatečeni u obavljanju poslova sportske inspekcije na dan stupanja na snagu ovoga Zakona, nastavljaju raditi na svojim dosadašnjim radnim mjestima te zadržavaju prava iz službe do donošenja rješenja o rasporedu na radna mjesta u skladu s propisima o unutarnjem ustrojstvu i unutarnjem redu iz stavka 1. i 2. ovoga članka.

(4) Čelnik tijela državne uprave nadležnog za sport dužan je donijeti rješenja o rasporedu na radna mjesta sportskih inspektora najkasnije u roku od tri mjeseca od dana stupanja na snagu pravilnika o unutarnjem redu iz stavka 2. ovoga članka.

**Članak 42.**

Danom stupanja na snagu ovoga Zakona prestaje važiti Zakon o sportskoj inspekciji („Narodne novine“, br. 86/12, 98/19 i 34/21.).

**Članak 43**.

Ovaj Zakon stupa na snagu osmog dana od dana objave u „Narodnim novinama“.

**O B R A Z L O Ž E N J E**

**Uz članak 1.**

Ovim člankom propisuje se predmet Zakona, a to je ustrojstvo, poslovi, način rada, prava i dužnosti sportske inspekcije.

**Uz članak 2.**

Ovim člankom propisuje se rodno značenje pojmova.

**Uz članak 3.**

Ovim člankom utvrđuje se nadležnost sportske inspekcije za obavljanje poslova inspekcijskog nadzora nad provedbom zakona kojim se uređuje sustav sporta i temeljem njega donesenih propisa te općih i pojedinačnih akata pravnih osoba u sustavu sporta.

**Uz članak 4.**

Ovim člankom definira se subjekt inspekcijskog nadzora: pravne i fizičke osobe koje djeluju u sustavu sporta.

**Uz članak 5.**

Ovim člankom utvrđuje se predmet inspekcijskog nadzora te se propisuje da sportski inspektor nadzire izvršavaju li pravne i fizičke osobe u sustavu sporta zadaće utvrđene zakonom kojim se uređuje sustav sporta, ima li pravna osoba u sustavu sporta propisane opće i pojedinačne akte i jesu li oni usklađeni sa zakonom kojim se uređuje sustav sporta i temeljem njega donesenim propisima, postoje li za osobe koje obavljanju poslove u sustavu sporta zapreke i ograničenja u smislu odredbi zakona kojim se uređuje sustav sporta, donose li se odluke i drugi pojedinačni akti u skladu s općim aktima i zakonom kojim se uređuje sustav sporta, obavlja li stručne poslove osoba koja za to ne ispunjava propisane uvjete, obavlja li se sportska djelatnost u skladu s propisanim tehničkim i zdravstvenim uvjetima, obavljaju li pravne osobe u sustavu sporta koju drugu djelatnost osim sportske djelatnosti bez propisanog odobrenja, organiziraju li se sportska natjecanja u skladu sa zakonom kojim se uređuje sustav sporta te općim i pojedinačnim akatima pravnih osoba u sustavu sporta, imaju li osobe koje sudjeluju u sportskim natjecanjima utvrđenu zdravstvenu sposobnost u skladu sa zakonom kojim se uređuje sustav sporta i na temelju njega donesenim propisa, poštuju li se pravila nacionalnog tijela nadležnog za borbu protiv dopinga, poštuju li se obveze o unosu i ažuriranju podataka u odgovarajuće registre i evidencije Nacionalnog informacijskog sustava u sportu.

**Uz članak 6.**

Ovim člankom utvrđuje se kako je sportski inspektor samostalan u provedbi inspekcijskog nadzora, u odlučivanju, u vođenju postupka, obavljanju radnji i poduzimanju mjera za koje je ovlašten te nije dopušteno korištenjem službenog položaja ili na drugi način onemogućavati ili ometati sportskog inspektora u obavljanju inspekcijskog nadzora i poduzimanju mjera i radnji za koje je ovlašten.

**Uz članak 7.**

Ovim člankom propisuje se da sportski inspektor dokazuje svoje službeno svojstvo, identitet i ovlasti službenom iskaznicom i znakom, a obrazac službene iskaznice i izgled znaka, način izdavanja i zamjene iskaznice, odnosno znaka te način vođenja očevidnika o izdanim iskaznicama i znakovima propisuje pravilnikom čelnik tijela državne uprave nadležnog za sport.

**Uz članak 8.**

Ovim člankom definiraju se ovlasti sportskog inspektora u provedbi inspekcijskog nadzora: pregled dokumentacije i evidencija, radnih i poslovnih prostorija i spisa, isprava na temelju kojih može utvrditi identitet osoba koje obavljaju poslove za pravnu osobu te saslušavanje i uzimanje izjava tih osoba. Sportski inspektor može prikupljati osobne i druge podatke i obavijesti u provođenju inspekcijskog nadzora iz već postojećih izvora podataka i neposredno od osobe na koju se ti podaci odnose, u skladu s propisima kojima se uređuje zaštita podataka, tajnost podataka i informacijska sigurnost. Propisuje se i da su nadzirane pravne i fizičke osobe iz sustava sporta dužne su na zahtjev sportskog inspektora dostaviti tražene podatke i obavijesti u primjerenom roku koji odredi sportski inspektor.

**Uz članak 9.**

Ovim člankom utvrđuje se odgovornost sportskog ispektora ako ne poduzme mjere ili radnje koje je po zakonu ili drugom propisu bio dužan poduzeti ili ako prekorači ovlasti koje su mu dane zakonom ili drugim propisom, odnosno ako ne podnese prijavu ili ne obavijesti nadležna državna tijela o utvrđenim nedostacima kad je to dužan učiniti.

**Uz članak 10.**

Ovim člankom propisuje se da je sportski inspektor dužan kao službenu tajnu čuvati svu dokumentaciju (zabilješku, zapisnik, nacrt rješenja, rješenje, zaključak, optužni prijedlog, uputu za rad, izjavu stranke, predstavku, pritužbu i sl.) te sve druge podatke i dokaze utvrđene, odnosno nastale u vezi s postupkom inspekcijskog nadzora, kao i podatak o identitetu podnositelja predstavke ako to podnositelj zatraži, osim kad je zbog potrebe vođenja postupka identitet podnositelja predstavke bitan ili kad čuvanje podataka o identitetu podnositelja predstavke po prirodi stvari nije moguće. Dokumentaciju i podatak o identitetu podnositelja predstavke sportski inspektor može dati samo sudovima, tijelima državne uprave i drugim državnim tijelima na njihov obrazloženi pisani zahtjev, u postupcima iz njihove nadležnosti.

**Uz članak 11.**

Ovim člankom propisuje se da su pravna osoba i fizička osoba u sustavu sporta te odgovorna osoba pravne osobe dužne inspektoru osigurati uvjete za nesmetanu provedbu inspekcijskog nadzora te mu pružiti potrebne podatke, dokumente i obavijesti, a osobe koje obavljaju poslove u pravnoj osobi, uvjete za obavljanje nadzora na području na kojem radi te mu o tome pružiti podatke, dokumente i obavijesti. Propisuje se i da su pravna osoba, odgovorna osoba pravne osobe i fizička osoba u sustavu sporta dužne postupiti po traženju sportskog inspektora u primjerenom roku koji sportski inspektor odredi, osigurati dostavu potpunih i točnih podataka te bez odgode pisanim putem dostaviti očitovanje o razlozima nemogućnosti postupanja.

**Uz članak 12.**

Ovim člankom je propisuje se kako se poslovi sportske inspekcije planiraju godišnjim planom rada sportske inspekcije koji se donosi do kraja kalendarske godine za iduću godinu, a donosi ga čelnik tijela državne uprave nadležnog za sport na prijedlog glavnog sportskog inspektora.

**Uz članak 13.**

Ovim člankom utvrđuje se da se postupak inspekcijskog nadzora pokreće po službenoj dužnosti.

**Uz članak 14.**

Ovim člankom propisuje se da se redoviti inspekcijski nadzor provodi u skladu s godišnjim planom rada sportske inspekcije.

**Uz članak 15.**

Ovim člankom definira se izvanredni inspekcijski nadzor koji se provodi izvan godišnjeg plana rada sportske inspekcije na inicijativu drugih tijela ili podnositelja predstavke te iz drugih opravdanih razloga. Definirano je i kako se predstavka podnositelja smatra prijavom, pritužbom ili drugim podneskom kojim se upozorava na nepravilnosti, odnosno stanje, propust ili postupanje protivno propisima iz djelokruga sportske inspekcije.

**Uz članak 16.**

Ovim člankom propisuje se da se inspekcijski nadzor provodi kao neposredni inspekcijski nadzor, izravnim uvidom u opće i pojedinačne akte, elektroničke baze podataka, kao i uvjete i način rada nadzirane pravne i fizičke osobe u sustavu sporta te školskog sportskog društva i kao posredni inspekcijski nadzor, uvidom u elektroničke baze podataka, zatražene i dostavljene podatke i dokumentaciju nadzirane pravne i fizičke osobe u sustavu sporta te školskog sportskog društva.

**Uz članak 17.**

Ovim člankom propisuju se obveze inspektora da razmotri predstavku ili drugu obavijest upućenu sportskoj inspekciji i procijeni potrebu za pokretanjem inspekcijskog postupka, da obavijesti podnositelja o pokretanju postupka inspekcijskog nadzora ili o nepostojanju uvjeta za pokretanje tog postupka. Propisuje se i da je navedene obavijesti inspektor dužan dostaviti podnositelju predstavke u kojoj su navedeni njegovi podaci: ime i prezime, adresa stanovanja te podaci za kontakt, odnosno za pravnu osobu: naziv, sjedište i potpis odgovorne osobe. Ovim je člankom propisano i da se smatra da je po predstavci postupljeno u slučaju ponovljene predstavke koja u odnosu na prethodno podnesenu ne sadrži nove činjenice, okolnosti ili dokaze.

**Uz članak 18.**

Ovim člankom propisuje se obveza inspektora da o provedbi neposrednog inspekcijskog nadzora obavijesti odgovornu osobu u pravnoj osobi, odnosno fizičku osobu u sustavu sporta, osim u slučaju ako smatra da bi obavještavanjem umanjio učinkovitost nadzora.

**Uz članak 19.**

Ovim člankom propisuje se da o provedenom inspekcijskom nadzoru i utvrđenom stanju sportski inspektor sastavlja zapisnik koji se sastavlja, zaključuje i potpisuje u skladu s odredbama zakona kojim se uređuje opći upravni postupak, a treba sadržavati sve činjenice relevantne za ocjenu stanja vezano uz predmet nadzora. Propisano je i da inspektor u zapisnik upisuje ako u inspekcijskom nadzoru nisu utvrđene nepravilnosti, nezakonitosti i nedostaci u radu nadzirane pravne osobe, odnosno fizičke osobe iz sustava sporta

**Uz članak 20.**

Ovim člankom definiraju se mjere koje može izreći sportski inspektor: naredbe za otklanjanje utvrđenih povreda zakona i podzakonskih akata, općih i pojedinačnih akata pravnih osoba u sustavu sporta u određenom roku i zabrane obavljanja radnji koje su poduzimane protivno zakonu i podzakonskim aktima, općim ili pojedinačnim aktima pravnih osoba u sustavu sporta.

**Uz članak 21.**

Ovim člankom propisuje se da se naredbe i zabrane izriču rješenjem koje je sportski inspektor je dužan donijeti najkasnije 15 dana od dana zaključenja zapisnika.

**Uz članak 22.**

Ovim člankom definiraju se slučajevi u kojima sportski inspektor pravnoj i fizičkoj osobi u sustavu sporta narediti otklanjanje propusta, nedostataka ili nepravilnosti u određenom roku: ako ne izvršavaju zadaće utvrđene zakonom kojim se uređuje sustav sporta, ako nemaju propisane opće ili pojedinačne akte, odnosno ako ti akti nisu usklađeni sa zakonom kojim se uređuje sustav sporta ili temeljem njega donesenim propisima, ako obavljaju sportsku djelatnost, a nisu izvršili upis ili ažurirali podatke u odgovarajućim registrima i evidencijama Nacionalnog informacijskog sustava u sportu, ako sportsko natjecanje nije organizirano u skladu sa Zakonom o sportu i općim aktima pravnih osoba u sustavu sporta, ako obavljaju još neku djelatnost osim sportske bez propisanog odobrenja, ako ne obavljaju sportsku djelatnost u skladu s propisanim tehničkim i zdravstvenim uvjetima te u drugim slučajevima kada je ta mjera propisana zakonom ili drugim propisom. Propisuje se i da se naredba za otklanjanje nepravilnosti u organizaciji sportskog natjecanja izriče za sljedeće natjecanje ako uklanjanje nedostataka ili nepravilnosti u tekućem natjecanju nije moguće.

**Uz članak 23.**

Ovim člankom propisuje se da sportski inspektor može nadziranoj pravnoj osobi u sustavu sporta narediti poništenje, ukidanje, stavljanje van snage, odnosno oglašavanje ništavnim pojedine odredbe ugovora ili općeg akta, odluke ili drugog pojedinačnog akta ako su ispunjeni uvjeti propisani zakonom te ako je time povrijeđen zakon ili drugi propis, a poduzimanjem drugih mjera ne može se uspostaviti zakonito stanje. Propisuje se i da će ukidanje, poništenje ili oglašavanje ništavnim, odnosno stavljanje izvan snage provesti sportski inspektor ako se naredba ne provede u ostavljenom roku.

**Uz članak 24.**

Ovim člankom propisuje se mogućnost izricanja nadziranoj pravnoj i fizičkoj osobi u sustavu sporta zabrane obavljanja poslova u sportu osobi za koju je utvrđena zapreka u smislu odredbi zakona kojim se uređuje sustav sporta, zabrane obavljanja stručnih poslova osobi koja ne ispunjava uvjete propisane zakonom kojim se uređuje sustav sporta, zabrane sudjelovanja u sportskom natjecanju i sportskoj pripremi osobi koja nema utvrđenu odgovarajuću zdravstvenu sposobnost u skladu sa zakonom kojim se uređuje sustav sporta, zabrane obravljanja sportske djelatnosti u slučaju neotklanjanja nedostatka koji se odnosi na unos podataka u Nacionalni informacijski sustav u sportu te u drugim slučajevima kada se izricanjem te mjere utvrđeno stanje može uskladiti sa zakonom ili drugim propisom.

**Uz članak 25.**

Ovim člankom definiraju se hitne mjere kao naredbe i zabrane koje se odnose na postojanje zapreka i ograničenja za obavljanje poslova u sportu propisanih zakonom kojim se uređuje sustav sporta, obavljanje stručnih poslova u sportu osobi koja ne ispunjava propisane uvjete, sudjelovanje u sportskom natjecanju i sportskoj pripremi osobi koja nema odgovarajuću zdravstvenu sposobnost utvrđenu u skladu sa zakonom kojim se uređuje sustav sporta. Propisuje se i da sportski inspektor može poduzeti hitnu mjeru i u slučajevima kada procijeni da bi odgađanje izvršenja mjere prouzročilo štetu ili poremećaj koji se više ne bi mogao otkloniti te da se rješenje kojim se izriče naredba ili zabrana može donijeti i u tijeku nadzora ukoliko su činjenice na kojima se temelji rješenje utvrđene ili učinjene vjerojatnim, kada se izrečena mjera mora upisati u zapisnik. Nadalje, propisuje se da se rješenje o hitnoj mjeri može donijeti i usmeno u iznimno hitnim slučajevima, kada je riječ o poduzimanju mjera radi osiguranja javnog mira i sigurnosti ili radi otklanjanja neposredne opasnosti za život ili zdravlje ljudi, odnosno štete na imovini, ili kada bi odgađanje izvršenja zbog donošenja pisanog rješenja prouzročilo kakvu štetu ili poremećaj koji se više ne bi mogli otkloniti bez posljedica. Također se propisuje kako se u slučaju donošenja rješenja s hitnom mjerom naredbe ili zabrane u tijeku nadzora odgovornu osobu u nadziranoj pravnoj osobi ili nadziranu fizičku osobu upozorava kako ima pravo tražiti pismeni otpravak usmenog rješenja, a na takav zahtjev usmeno rješenje izdati će se u pismenom obliku bez odgode, a najkasnije u roku od osam dana od dana donošenja usmenog rješenja.

**Uz članak 26.**

Ovim člankom propisuje se da protiv rješenja sportskih inspektora nije dopuštena žalba, ali se tužbom može pokrenuti upravni spor pred nadležnim upravnim sudom.

**Uz članak 27.**

Ovim člankom propisuje se ovlast inspektora da na temelju utvrđenih činjenica izda prekršajni nalog, odnosno podnese optužni prijedlog nadležnom sudu ako je povredom propisa počinjen prekršaj, pod uvjetima, na način i u postupku koje propisuje zakon kojim se uređuje prekršajni postupak.

**Uz članak 28.**

Propisuje se postupanje sportskog inspektora ako ocijeni postojanje osnovane sumnje u počinjenje kaznenog djela.

**Uz članak 29.**

Ovim člankom propisuje se kako će sportski inspektor, ako uočipovredu propisa nad čijom primjenom nadzor obavlja druga inspekcija ili drugo tijelo državne uprave, o povredi izvijestiti nadležnu inspekciju, odnosno nadležno tijelo državne uprave. Propisano je i kako će inspektor, ako uoči povredu pravila za čiju provedbu je nadležno neko od sportskih tijela, o povredi izvijestiti to tijelo.

**Uz članak 30.**

Ovim člankom propisuje se da je za ispunjenje obveze iz rješenja odgovara odgovorna osoba u pravnoj osobi, odnosno fizička u sustavu sporta, a ako je rješenjem naređena kakva obveza fizičkoj osobi u pravnoj osobi za ispunjenje obveze odgovorna je i ta fizička osoba, a o ispunjenju obveze iz rješenja odgovorne osobe su dužne u roku od osam dana od dana isteka roka za ispunjenje obveze pisano izvijestiti inspektora koji je donio rješenje.Također jepropisano ako odgovorne osobe ne izvijeste inspektora u propisanom roku ili ako inspektor posumnja u vjerodostojnost izvješća, obavit će kontrolni inspekcijski nadzor radi utvrđivanja pravog stanja stvari.

**Uz članak 31.**

Ovim je člankom propisano da o obavljenim inspekcijskim pregledima i poduzetim mjerama inspekcija vodi očevidnik koji se vodi u elektroničkom obliku kroz Nacionalni informacijski sustav u sportu, a obrazac i način vođenja očevidnika pravilnikom propisuje čelnik tijela državne uprave nadležnog za sport.

**Uz članak 32.**

Ovim člankom propisuje se ustroj sportske inspekcije kao samostalne ustrojstvene jedinice u sastavu tijela državne uprave nadležnog za sport kojom rukovodi glavni sportski inspektor.

**Uz članak 33.**

Ovim člankom utvrđuje se da poslove sportske inspekcije obavljaju glavni sportski inspektor, viši sportski inspektor – specijalist, viši sportski inspektor i sportski inspektor.

**Uz članak 34.**

Ovim člankom utvrđuje se da su poslovi sportske inspekcije poslovi s posebnim uvjetima rada u državnoj službi.

**Uz članak 35.**

Ovim člankom definiraju se uvjeti za raspored na radno mjesto glavnog sportskog inspektora, višeg sportskog inspektora – specijalista, višeg sportskog inspektora i sportskog inspektora.

**Uz članak 36.**

Ovim člankomdefiniraju se poslovi glavnog sportskog inspektora: upravljanje radom sportske inspekcije i obavljanje drugih poslova iz djelokruga sportske inspekcije, davanje naputaka za rad inspektora, praćenje izvršenje poslova te nadziranje zakonitosti rada i postupanja inspektora.

**Uz članak 37.**

Ovim člankom utvrđuju se prekršaji i novčane kazne za pravne osobe u sustavu sporta.

**Uz članak 38.**

Ovim člankom utvrđuju se prekršaji i novčane kazne za fizičku osobu koja obavlja djelatnost u sustavu sporta.

**Uz članak 39.**

Ovim člankom propisuje se da će se postupci započeti prema odredbama Zakona o sportskoj inspekciji („Narodne novine“, broj 86/12, 98/19 i 34/21) dovršiti prema odredbama toga Zakona.

**Uz članak 40.**

Ovim člankom utvrđuju se rokovi za donošenjepodzakonskih akata. Nadalje, propisuje se i da podzakonski akti koji važe na temelju odredbi Zakona o sportskoj inspekciji („Narodne novine“ broj 86/12, 98/19 i 34/21) ostaju na snazi do donošenja podzakonskih akata na temelju ovoga Zakona.

**Uz članak 41.**

Ovim člankom propisuje se obveza usklađivanja uredbe o unutarnjem ustrojstvu i pravilnika o unutranjem redu sa Zakonom.

**Uz članak 42.**

Ovim člankom propisuje se prestanak važenja Zakona o sportskoj inspekciji („Narodne novine“ broj 86/12, 98/19 i 34/21) stupanjem na snagu ovog Zakona.

**Uz članak 43.**

Ovim člankom propisuje se dan stupanja na snagu ovog Zakona.